270 Paciencia

Paciencia est virtus qua sustinentur aduersa secundum moderamen rationis, set et hoc verificatur de paciencia humana. Nam est quedam paciencia diuina expectans fructum paciencie nostre, sicut agricola exspectat fructum terre, sed Jacobus [5:7], nam ipse Deus est agricola cordium nostrorum. Joan. [15:1]: *Ego sum vitis, Pater meus agricola est*. Quia propter non debemus dicere illud Matt. 18[:26]: *Patientiam habe in me, et omnia reddam tibi*. Vnde docemur quantum ad duo, petere adeo dilacionem et offerre satisfactionem. Ratio autem quare Deus sic pacienter exspectat est quia in tranquillo tempore modicus sibulus et gemitus facile auditur. Sic in tumultu sic Deus facile audit gemitum penitentis.

Ideo sine tumultu expectat, Gen. 6[:3] Deus expectavit conuersionem peccatorum centum annis. Ideo permisit quod archa Noe fuerat in faciendo centum annis ut sic homines peniterent, 1 Pet. 3[:20]: *Pacienciam Dei exspectabant in diebus Noe*, donec *fabricaretur arca*. Et interim Noe predicauit peccatoribus de conuersione, sed ipsi contempserunt. Sic duobus generis Loth visus est. Loth ludens loqui quando predixit eis euersionem vrbis, Gen. 19[:1]. Contra quos et omnes tales, Rom. 2[:4]: *Divitias bonitatis ejus, [et patientiæ], et longanimitatis* eius *contempnitis*. Sed secundum Augustinum in *Regula*, quia tanto sapiencius, quanto paciencius et tanto grauius puniet in fine, Eccli. 35[:22]: Altissimus *non habebit in illis patientiam*. Et Gregorius, in *Moralibus*, Dominus quippe in presenti pacienter tolerat quod postmodum in proprium dampnat.

Circa pacientiam humanam est notandum quod quando aduersitas insurgit contra hominem quod iniuriis personalibus, et tunc virtuosum est sustinere. Aliquando ex iniuriis Dei uel commnitatis, et tunc viciosum est sustinere. Vnde dicit Chrysostomus, *Super Mattheum*, homilia quinta, Christus in prima temptacione nec in secunda inimici exasperatus est, sed in tercia quando diabolus presumpsit Dei honorem, tunc increpauit eum et repulit, Matt. 4[:10]. Idem dicit *Homilia* 11, paciencia irrationabilis non solum malos sed etiam bonos mittat ad malum. Sed de rationabili paciencia dicit Augustinus, *De verbis Domini*, sermo 64, non inuenit locum sapiencia, deest paciencia. Vnde Anselmus, *De similitudinibus,* c. 9, pacientia et quelibet virtus sine exercicio /f. 83vb/ quam plumbea lancea est. Ideo dicitur Eccli. 2[:4-5]: *Patientiam habe: quoniam [in] igne probatur aurum et homines* acceptabiles *in camino humiliationis*. Ideo dixit Christus, Luc. 21[:19]: *In patientia vestra possidebitis animas[[1]](#endnote-1)* *vestras*. Quod exponens Gregorius, 35 *Moraliorum*, dicit, iccirco possessio anime in virtute paciencie ponitur, quia radix et custos est virtutum. Vnde versus:

¶ Nam virtus vidua est quam non paciencia firmat.

Sed Gregorius, *Super Ezechielem,* libro primo, 7, illa paciencia vera est, que ipsum amat quem portat. Nam tolerasse, et odisse, non est virtus mansuetudinis, sed velamentum furoris. Ideo dicitur Prou. 16[:32]: *Melior est patiens viro forti, et qui dominatur animo suo expugnatore urbium*. Quia secundum Gregorius, ibi supra, *Homilia* 6, expugnator vrbium victorem exteriorum, sed paciens victor est sui ipsum. Vnde dicit Alquinus, sine ferro et flaminia martires esse possumus, si pacienciam in animo veraciter teneamus. Laudabilius est iniuriam tacendo declinare, quam respondendo superare. Vnde Ambrosius in *Hympno*, mens beata conscia conseruat patienciam.

¶ Exempla: Quamdiu campana non pulsatur et est in quiete, nescitur qualis sit. Sic est de persona, quamdiu non vexatur nescitur de eius paciencia. Vnde dixit Dominus de Job 1[:11]: *Tange cuncta quæ possidet*. Sed inuentus est bonus quia omni afflictione dedit laudem Deo. Vnde Gregorius, mens iusta ab iniusta discernitur, quando Dei laudem inter aduersa confitetur.

Item dicit ipse primo *Moraliorum*, vir iste Job summis fultus virtutibus, sibi notus erat et Deo. Qui si non flagellaretur, a nobis vtique non cognosceretur. Virtus quippe per quietem se exercuit, sed virtutis opinio commota per flagella fragrauit. Sicut, enim, vnguenta redolere lacius nesciunt nisi commota, sic sancti viri omne quod virtutibus redolent in tribulatione innotescunt. Vnde et inter hec sciendum est quod paciens tria bona facit, nam adquirit, conseruat, multiplicat.

Quo ad primum, paciens uenit soluere debita sua. De hiis que videntur nichil valere, scilicet, de malis pene quam sustinet, ut Deus remittat sibi debitum culpe, et soluendo nichil expendit de suo, sed de hiis que accepit de inimico, utpote de opprobriis et contumeliis, Job 37[:22]: *Ab aquilone aurum venit*.

¶ Quo ad secundum, cum perdit temporalia effundit eterna, Prou. 19[:19]: *Qui impatiens est sustinebit damnum*. Quo ad opprobrium multiplicat et committat in aurum. Nam paciens velud vrsus ictibus inpinguatur, velud asinus pungitiuis pascitur, velud piscis crescit in aqua salsa. Vnde verus:

¶ Nobile vincendi genus est paciencia; vincit. Qui patitur; si vis vincere, disce pati.

¶ Item, paciens potissime inuitatur ad divinum conuiuium. Nam aliqui vocantur per predicatorem, aliqui trahunt per internam inspirationem, aliqui lacerantur ut veniant sicut pacientes per tribulacionem. Vnde dicitur in Luc. [14:23]: *Compelle intrare*. Et sicut magna inciuilitas foret alicui respuere cibum quem rex sibi mitteret ad comedendum, sic insipiam est respuere tribulationem quam prius pro nobis Christus gustauit. Et sicut de se forte transiens per species aromaticas efficitur nectar dulce, sic tribulationes mundi si transeant per recordacionem passionis Christi dulcescunt, Can. 8[:2]: *Dabo tibi poculum ex vino condito*. Vnde notandum est quod ad paciendum mouere debent quatuor: vigor exempli, pudor opprobrii, timor supplicii, amor premii.

¶ De primo, multum mouet habere bonos precessores sicut Stephanum, Laurencium, Jac. 5[:10]: *Exemplum accipite, fratres*, longaminitatis, *laboris, patientiæ, prophetas qui locuti sunt*, etc.

¶ Et nota quod tangit hic tres personas multum patientes, scilicet, Job, coniugatum, qui tenet tipum accinorum qui puniebatur in possessione, prole, et carne. Vbi notandum est quod si Deus flagellat tam iustum quomodo parcet impio, Tobie [3:22] *Post* hanc *tempestatem*. Ideo permisit ei Deus euenire, ut posteris daretur. Exemplum paciencie sicut sancti, Job 2[:10]. Tangit prophetas secretis divinis assuetos qui tenent tipum contemplatiuorum. Ecce quomodo puncti sunt, Ysaias, Jeremias, /f.84ra/ Ezechiel, Zacharias.

¶ Quod si Deus non parcit sectariis suis, quomodo parcet hostibus suis, 1 Pet. vltimo [5:9]: *Scientes eam quae in mundo est* passionem *vestrae fraternitati fieri*. Et breuiter *omnes qui pie volunt viuere in Christo persecucionem pacientur*, 2 Tim. 3[:12].

¶ Tercio, tangitur Christus qui caput est ecclesie et tenet tipum prelatorum qui aliquando affliguntur.

Secundo, mouet ad paciendum pudor opprobria, Luc. Vltimo [24:26]: *Oportuit Christum pati, et* sic *intrare [in gloriam suam]*. Sic Christus miles non intrauit propriam domum nisi lacerates et ruptus armis, quomodo intrabit vecors et voluptuosus, Phil. 3[:7-11] omnia *arbitratus sum*, *ut stercora ut Christum lucrifaciam*, etc., vsque *ex mortuis*. Hoc est contra milites qui magis intendunt spoliis quam preliis. Immo pocius illud, 1 Pet. 4[:1]: *Christo in carne passo, vos eadem cogitatione armamini. Qui* patitur *in carne* non curat lasciuie.

¶ Exemplum in plantis desiccatis que non facile germinant. Nota hic quam verecundum principe intranet prelium si miles intret tabernam aut prostibilum.

¶ Tercio, ad parendum timor supplicii necesse est quod culpa puniatur hic uel alibi, sed melius certent hic.

¶ Exemplum de egro qui patitur membrum abscidine moriatur, Eccli. 2[:21]: *Qui timent Dominum custodiunt mandata*. Et 2 Macc. 6[:30]: *Cum a morte possem liberari*, durissimos pocior cruci. Hoc est contra murmurantes sub flagellis, qui assimullantur praue rote que semper murmurat nisi vngatur, 1 Pet. 4[:15]: *Nemo autem vestrum patiatur* sic *fur*, set pocius gratanter de quo Act. 5[:41]: *Ibant gaudentes a conspectu concilii, quoniam [digni habiti sunt]*.

Quarto, mouet ad paciendum amor premii seu proprii commodi. Nam paciencia purgat, Eccli. 2[:4-5]: *In humilitate tua patientiam habe, quoniam [in igne probatur]*. Et 1 Pet. 3[:17]: *Melius est benefacientes* secundum voluntatem *Dei* *pati, quam malefacientes*, etc.

¶ Item, paciencia consolatur in persona sicut vnctio, Eccli. 1[:29]: *Usque in tempus sustinebit patiens, et postea redditio jucunditatis*. Exemplum de sole qui fugat tenebras, illuminat aerem, comfortat visum, 2 Cor. 1[:5]: *Sicut abundant in nobis passiones Christi: ita et consolatio [nostra]*.

¶ De quodam philosopho, legitur quod cum sibi a quodam improparetur respondet, Tu didicisti maledicere ego didici maledicta contempnere.

¶ Item, de Socrate, legitur quod cum transeundo in via a quodam in capite percuceretur. Dixit grave est hominibus quod ignorant quando debent armati procedure et quando non. Nam si istud prescinisse caput meum operuissem.

¶ Item, de eodum Socrates, legitur quod gratis nupsit duabus mulierculis litigiosissimis, et interogatus ab amicis cur sic fecisset, respondet ut in domo qualis debeam esse in foro.

Item, de eodem, narrat Hieronimus in libro *Contra Jouinianum*, quod post multa conuicia ab vxoribus audita, perfusus est vrina earum. Et hoc solum dixit bene sciebam quod post tonitruum sequeretur pluuia.

¶ Item, paciencia seruanda est in quatuor casibus: in persecucione inimicorum, in correpcione superiorum, in amissione fortuitorum, et in munissione languorum.

De primo, per pacienciam frangitur impetus aduersancium, quem admodum rei mollis deludit ictum machine muri vrbis dissoluantur, Prou. 15[:1]: *Responsio mollis frangit iram*. Arbor corilus quanto magis excutitur vno anno tanto plus fructificat alio anno. Sic erat de filiis Israel, Exod. 1[:12]: Qui *quanto* plus affligebatur, *tanto* plus crescebat. Ideo paciencia comparatur auro quod quanto plus percutitur, tanto plus dilatatur, Psal. [4:2]: *In tribulatione dilatasti mihi*.

¶ Cogitet ergo flagellatus si meruit, etc., non murmuret. Si non meruit, recogitet dictum Christi, Matt. [5: 10]: *Beati qui* persecute sunt *propter justitiam*.

¶ De secondo, bos magis trahit ad illam partem in qua stimulatur, et testudo cum tangitur retrahit coruna.

¶ De tercio, legitur in *Vitis patrum*, quod quidam rapuit a sene asinum suum et nichilominus dedit ei alapam. Senex vero optulit ei aliam maxillam ut alapam reciperet. Et si asinus melius duceretur tradidit ei capistrum asini. Vnde et demon exiens a raptore a. a. a. passa senis expulit me, Rom. 12[:21]: *Noli vinci a malo, sed vince in* /f. 84rb/ *bono malum.*

¶ De quarto, quod necessaria est paciencia sub languor et infirmitate. Nam ex vna parte infirmitas est purgatorium culpe, ex alia parte dicitur reguraculum ne homo ruat in lunum noue noxe.

De quo vide supra, capitulo [175] Infirmitas.

¶ Item, paciencia consistit in sustinencia contumeliarum quo ad verba, in perpessione penarum quo ad corpora.

Item in remissione iniuriarum quo ad corda.

¶ De primo, nota responsionem Octouiani, ad quamdam improperantem sibi de tirannide, Si, inquit, essem tirannus, ista non diceres.

¶ Item, propter iusticiam causam foret paciendum, 1 Pet. 3[:14]: *Si quid patimini propter justitiam, beati*. Et bene dicit quid, scilicet, afflictorium. Nam aliqui volunt esse pacientes, sed sine afflictione, sicut contingit de illa abbatissima, que bene voluit disciplinari, sed cum cauda uulpis. Non dicitur curatus qui[[2]](#endnote-2) fabricitat in die interpolacionis accessionis sue, sic nec dicitur paciens qui non turbatur quando caret molestia. Et vere omnia deberemus pati propter Christum, quia Rom. 8[:18]: *Non sunt condignæ passiones hujus temporis ad* preteritam culpam que remittitur ad presentem gratiam que immittitur nec *ad futuram gloriam que* promittitur.

¶ Item, mouet nos ad patiendum pro Christo conformitas mutacionis, 1 Pet. 4[:1]: *Christo in carne passo, et vos eadem cogitatione armamini*.

Secundo, vrget necessitas colerationis, nam oportet quod quamdiu hic sumus quod toleremus, 1 Pet. vltimo [5:9]: *Scientes eam quæ in mundo est passionem vestræ fraternitati fieri*. Et 2 Tim. 3[:12]: *Omnes, qui pie volunt vivere in Christo*, etc. Luc. vltimo [24:46]: Oportuit *Christum pati*.

¶ Tercio, allicit ad hoc vtilitas retribucionis, Rom. 8[:18]: *Non sunt condignæ passiones hujus temporis ad futuram gloriam, quæ [revelabitur in nobis*].

¶ Item, ad hoc quod homo vtiliter paciatur, requiritur quod hoc fiat innocenter, libenter, gaudenter, scilicet, quod sit innocencia in paciente, Job 16[:18]: *Hæc passus sum* ad eis *absque* vlla iniquitatione *manus meæ*.

Item, quod sit mutitas in toleracione, 1 Pet. 4[:15]: *Nemo vestrum patiatur* sicut *fur* et *homicida*. 2 Macc. 6[:30]: *Propter timorem tuum libenter hæc patior*.

Tercio, si sic iocunditas in persecucione, Act. 5[:41]: *Ibant* apostoli *gaudentes a conspectu concilii*. Et 1 Pet. 4[:13]: *Communicantes Christi passionibus* congaudete.

1. *animas* ] *add*. animas F.128. [↑](#endnote-ref-1)
2. qui ] *add*. non F.128. [↑](#endnote-ref-2)